ราคาทองคำปิดร่วงหลังดอลล์แข็งจากคาดการณ์เฟดขึ้นดบ.
สัญญาทองคำตลาดนิวยอร์กปิดร่วงลงเมื่อคืนนี้ (22 ก.ย.) โดยได้รับแรงกดดันจากการแข็งค่าของสกุลเงินดอลลาร์ อันเป็นผลมาจากกระแสคาดการณ์ระลอกใหม่ว่า ธนาคารสหรัฐ (FED) จะปรับขึ้นอัตราดอกเบี้ย 
23 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 8.00 ดอลลาร์ หรือ 0.71% ปิด (22 ก.ย.) ที่ 1,124.80 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 46.50 เซนต์ ปิดที่ 14.756 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 36.20 ดอลลาร์ ปิดที่ 937.50 ดอลลาร์/ออนซ์ และสัญญาพัลลาเดียมส่งมอบเดือนธ.ค.ลดลง 5.15 ดอลลาร์ ปิดที่ 610.95 ดอลลาร์/ออนซ์
สัญญาทองคำร่วงลงติดต่อกัน 2 วันทำการ เนื่องจากการแข็งค่าของสกุลเงินดอลลาร์ส่งผลให้สัญญาทองคำซึ่งซื้อขายในรูปสกุลเงินดอลลาร์มีราคาแพงขึ้นและไม่น่าดึงดูดใจสำหรับนักลงทุนที่ถือสกุลเงินอื่นๆ
ทั้งนี้ สกุลเงินดอลลาร์สหรัฐแข็งค่าขึ้นหลังจากนายล็อคฮาร์ท ประธานเฟดสาขาแอตแลนตา ยังคงย้ำว่า เฟดมีแนวโน้มที่จะปรับขึ้นอัตราดอกเบี้ยในปีนี้ แม้ว่าความผันผวนในตลาดการเงินจะเพิ่มความเสี่ยงให้กับเศรษฐกิจและแนวโน้มเงินเฟ้อก็ตาม ขณะที่นายเจมส์ บุลลาร์ด ประธานเฟดสาขาเซต์หลุยส์กล่าวว่า เฟดยังคงมีแนวโน้มที่จะปรับขึ้นอัตราดอกเบี้ยในการประชุมเดือนต.ค.